text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "To burka og not to burka"}, {"text_idx": "#000005", "text": "I\u0301 morgun var klumman i\u0301 Kringvarpinum nokkso politisk spi\u0301sk, og fall fleiri fo\u0301lkum fyri bro\u0301sti\u00f0. Eg skal vi\u00f0ganga, at eg var millum teirra, i\u00f0 setti te\u2019i\u00f0 i\u0301 ha\u0301lsin. Hilmar Jan Hansen, i\u00f0 vanliga er ein skilago\u0301\u00f0ur bla\u00f0ma\u00f0ur, hev\u00f0i skriva\u00f0 um burkaforbo\u00f0i\u00f0. Eitt forbo\u00f0, sum i\u0301 mi\u0301nari metan er i\u0301 besta lagi\u00f0 o\u0301ney\u00f0ugt, nokk r\u00e6ttiliga fjollutt og nokk eisini i\u0301 stri\u0301\u00f0 vi\u00f0 altjo\u0301\u00f0a mannar\u00e6ttindi."}, {"text_idx": "#000006", "text": "Fyri ikki at kalla ein spaka fyri ein spaka, hevur man i\u0301 Danmark (og F\u00f8royum) heldur tosa um maskeringsforbo\u00f0, og ho\u0301ast hetta nokk b\u00e6\u00f0i forbjo\u0301\u00f0ar fallhja\u0301lmum, br\u00f8lapum og gry\u0301lum, so hava vaksin fo\u0301lk i\u0301 fullum a\u0301lvara umr\u00f8tt hetta. Argumenti\u00f0 hevur veri\u00f0, at man ikki kann forbjo\u0301\u00f0a burka, ti\u0301 ta\u00f0 er religi\u00f8s forfylging, og ti\u0301 ikki kann lo\u0301ggevast. Ti\u0301 ma\u0301 man gera eina lo\u0301g, i\u00f0 umfatar onnur ting eisini. Hetta er beinlei\u00f0is ta\u0301puligt. Vil man gera religi\u00f8sa forfylging, so skal man i\u0301 minsta lagi standa vi\u00f0 ta\u00f0."}, {"text_idx": "#000007", "text": "Hilmar Jan hevur loyvi at hava si\u0301na meining, fri\u00f0ur veri\u00f0 vi\u00f0 ti\u0301. Men hann skriva\u00f0i to\u0301 eitt, i\u00f0 ikki passar: At hesi sum vildu verja r\u00e6ttin hja\u0301 kvinnum at bera burka, vo\u0301ru tey somu sum a\u0301vara\u00f0 mo\u0301ti krossum og \u00f8\u00f0rum kristnum symbolum i\u0301 almenna ru\u0301minum."}, {"text_idx": "#000008", "text": "Hetta passar stutt sagt ikki, tey i\u00f0 a\u0301vara\u00f0 mo\u0301ti krossum og li\u0301knandi eru ikki no\u0301gv um okkara lei\u00f0ir. Men ta\u00f0 er sera kent i\u0301 eitt nu\u0301 Fraklandi, har ta\u00f0 nettupp eru somu fo\u0301lk, sum vilja hava burkaforbo\u00f0 har, i\u00f0 a\u0301vara mo\u0301ti krossum og \u00f8\u00f0rum."}, {"text_idx": "#000009", "text": "Men hvi\u0301 skal burka forbjo\u0301\u00f0ast?"}, {"text_idx": "#000010", "text": "Ta\u00f0 eru typiskt tv\u00e6r ors\u00f8kir til at vilja forbjo\u0301\u00f0a burka, onnur o\u0301sympatisk og hin sympatisk. Tann mest vanliga ors\u00f8kin, er eitt brennandi ynski um at fa\u0301a muslimar at fara av landinum, ella i\u0301 \u00f8llum f\u00f8rum gera li\u0301vi\u00f0 torf\u00f8rt fyri muslimar, i\u00f0 bu\u0301gva her."}, {"text_idx": "#000011", "text": "Hin ors\u00f8kin er meira sympastisk, nemmiliga at burka er kvinnuku\u0301gan. Burka ver\u00f0ur av no\u0301gvum familjum kravt, og kvinnan hevur ikki r\u00e6tt til at avgera sja\u0301lv. Hetta er eitt ku\u0301gandi element, har kvinnan missur si\u0301n seksualitet, og harvi\u00f0 eisini no\u0301gv av ti\u0301 valdi, i\u00f0 hon hevur a\u0301 monnum."}, {"text_idx": "#000012", "text": "Eg eri faktiskt sympatiskur fyri einum burkaforbo\u00f0. Eg haldi ikki, at a\u0301tru\u0301na\u00f0ur skal sleppa at ku\u0301ga fo\u0301lk. Undirtrykkjan av seksualiteti, uppliva vit eisini i\u0301 kristnum samkomum her heima, har ung fa\u0301a forbo\u00f0 fyri kynsligari samveru, a\u0301\u00f0renn tey eru gift. Hetta at nokta ungdo\u0301mi naka\u00f0 so grundleggjandi er i\u0301 stri\u0301\u00f0 vi\u00f0 teirra na\u0301ttu\u0301ru."}, {"text_idx": "#000013", "text": "Ti\u0301 skilji eg v\u00e6l tankan um, at eitt burkaforbo\u00f0 kundi veri\u00f0 vi\u00f0 til at givi\u00f0 muslimskum kvinnum meira fr\u00e6lsi. Men samstundis mugu vit vir\u00f0a, at fo\u0301lk hava ein a\u0301tru\u0301na, og ti\u0301 kunnu vit illa forbjo\u0301\u00f0a burka\u2019um ella a\u00f0rari seksuellari undirtrykkjan, i\u00f0 er partur av samkomuli\u0301vinum. Ikki uttan so, at vit fara um eitt mark, i\u00f0 eg ikki havi hug at fara um."}, {"text_idx": "#000014", "text": "Er a\u0301tru\u0301na\u00f0ur ors\u00f8k at loyva misbrotum?"}, {"text_idx": "#000015", "text": "Eg haldi sja\u0301lvandi, at a\u0301tru\u0301narligir bo\u0301lkar, i\u00f0 onkursvegna gera seg inn a\u0301 onnur, eitt nu\u0301 vi\u00f0 umskering, eiga at ver\u00f0a ste\u00f0ga\u00f0ir. Er ta\u00f0 t.d. ein l\u00e6kni, medisinma\u00f0ur, imamur ella rabbinari, i\u00f0 umsker eitt barn, so eigur vi\u00f0komandi at fa\u0301a eina langa fongsulsrevsing. Men burkakrav og fornoktan av kynsli\u0301vi, eru ikki heilt i\u0301 somu kategori."}, {"text_idx": "#000016", "text": "So at revsa fo\u0301lk fyri at ganga i\u0301 burka, ta\u00f0 er i\u0301 mi\u0301nari ver\u00f0 at fara ov langt."}, {"text_idx": "#000017", "text": "Kunnu tey politiskt korrektu ikki tiga, til li\u0301kini eru k\u00f8lna\u00f0i?"}, {"text_idx": "#000018", "text": "N\u00f8kurlunda solei\u00f0is skriva\u00f0i ein av mi\u0301num Facebook vinum i\u0301 kv\u00f8ld. Eg eri nokk ein av hesum, i\u00f0 hann ly\u0301sir sum politiskt korrektan. Um alternativi\u00f0 er \u201cp\u00f8bil vi\u00f0 hvi\u0301sl\u201d, so vil eg fegin vera politiskt korrektur."}, {"text_idx": "#000019", "text": "Haldi to\u0301 ti\u0301anverri als ikki, at tolsemisbo\u00f0skapurin er politiskt korrektur. Alsamt fleiri eru farin at dansa eftir pi\u0301punum hja\u0301 ISIS og h\u00f8graveinginum. Ja eg meti, at hesir partar pu\u0301ra o\u0301tilvita\u00f0 eru i\u0301 einum hugsjo\u0301narligum samstarvi og melodiurin i\u0301 teirra pi\u0301pum er tann sami."}, {"text_idx": "#000020", "text": "Eg hoyrdi einafer\u00f0 i\u0301 einum filmi, ein h\u00f8gra ekstremist, i\u00f0 virdi svartar rastistar, ti\u0301 teir eisini gingu inn fyri skilna\u00f0 millum rasur. Ta\u00f0 er ti\u0301anverri so, at ISIS og no\u0301gvir h\u00f8gravendir ekstremistar hava no\u0301gv til felags."}, {"text_idx": "#000021", "text": "Ta\u00f0 er so eingin ivi um, at ta\u00f0, sum vit upplivdu i\u0301 Pari\u0301s fri\u0301ggjakv\u00f8ldi\u00f0, er kri\u0301ggj."}, {"text_idx": "#000022", "text": "I\u0301 Evropa og Nor\u00f0ur Amerika liva 1,2 mia fo\u0301lk. So ta\u0301 ISIS loypir a\u0301 og drepur 120-150 fo\u0301lk, so er ta\u00f0 ikki kri\u0301ggj i\u0301 vanligum forstandi, har tu\u0301 \u00e6tlar at minka um tali\u00f0 av evropearum, ateistum ella kristnum."}, {"text_idx": "#000023", "text": "Hetta er eitt taktiskt a\u0301lop a\u0301 Vesturheimin. Ta\u00f0 er fyri at skapa r\u00e6\u00f0slu, og fyri at fa\u0301a okkum at broyta okkara li\u0301vssti\u0301l, og fyri at fa\u0301a okkum at sleppa okkara tolsemismentan.\nSt\u00f8rsti sigurin hja\u0301 ISIS, Al Qaeda og \u00f8\u00f0rum islam basera\u00f0um terroristum er vaksandi fremmandahatri\u00f0, og muslimahatri\u00f0 i\u0301 Vesturheiminum."}, {"text_idx": "#000024", "text": "Megnar ISIS, at gera hetta til eitt ma\u0301l, har Vesturheimurin fer i\u0301 kri\u0301ggj vi\u00f0 Islam, so er kri\u0301ggi ikki longur millum svakar ekstremistar og vesturheimin, men eitt regulert heimskri\u0301ggj millum Vesturheimin og eina mia. muslimar.\nEin dag sum i\u0301 dag, er ta\u00f0 av alsto\u0301rur ty\u0301dningi, at vit \u00f8ll taka fra\u0301st\u00f8\u00f0u fra\u0301 ekstremistum. At moderatir muslimar, kristin, ateistar og onnur standa saman, og tryggja okkum, at okkara samfelag berjir ni\u00f0ur relisgi\u00f8sar ekstremistar. Ti\u0301 hetta kri\u0301ggi\u00f0 er i\u0301 veruleikanum millum radikal og moderat. Um vit moderatu ikki skilja, hv\u00f8nn hetta stri\u0301\u00f0i\u00f0 er i\u0301millum, og um vit ikki fara inn i\u0301 stri\u0301\u00f0i\u00f0, so ver\u00f0ur endin galin."}, {"text_idx": "#000025", "text": "Ein dama skriva\u00f0i a\u0301 Facebook i\u0301 kv\u00f8ld, at vit hava veri\u00f0 ov tolsom og ikki sett okkum inn i\u0301, hvat ta\u00f0 vil siga at loyva muslimum at byggja moskeir og harvi\u00f0 at dyrka ta\u00f0 ekstremu si\u0301\u00f0una av islam."}, {"text_idx": "#000026", "text": "Ju\u0301st ta\u00f0, at ein vanlig f\u00f8roysk dama skrivar og meinar hatta, er ein sigur fyri ISIS. Sja\u0301lvandi skulu muslimar sleppa at byggja moskeir (kirkjur), og li\u0301ka sja\u0301lvandi skulu muslimar ikki go\u0301\u00f0taka, at ekstremisma sleppur at tri\u0301vast i\u0301 teirra moskeum."}, {"text_idx": "#000027", "text": "Vit gra\u0301ta og syrgja i\u0301 dag um tey no\u0301gvu dey\u00f0u og um tey no\u0301gvu s\u00e6rdu. Men vit, sum berjast mo\u0301ti ekstremistum, skulu ikki tiga, i\u0301 dag! Vit skulu vera har, og tryggja, at \u00f8\u00f0in vendur r\u00e6ttan veg. Tryggja at o\u0301tilvita\u00f0u skutilssveinarnir hja\u0301 ISIS a\u0301 h\u00f8graveinginum ikki sleppa at seta dagsskra\u0301nna, og gera hetta til eitt stri\u0301\u00f0 millum okkum og islam."}, {"text_idx": "#000028", "text": "Hvat l\u00e6rdu vit i\u0301 L\u00f8gtinginum i\u0301 gja\u0301r?"}, {"text_idx": "#000029", "text": "Eg var staddur i\u0301 l\u00f8gtinginum til sto\u0301ran part av kjakinum um misa\u0301liti\u00f0 a\u0301 l\u00f8gmann, \u00f8giliga a\u0301hugavert kjak, i\u00f0 hev\u00f0i fleiri dimensio\u0301nir og vi\u0301stu, at a\u0301sko\u00f0anin hja\u0301 tinglimum var grundleggjandi ymisk a\u0301, hvussu okkara skipan skal umsitast."}, {"text_idx": "#000030", "text": "Uppskoti\u00f0 fall, Fo\u0301lkaflokkurin slapp i\u0301 sto\u0301ran mun at sp\u00e6la fri\u0301sp\u00e6l uttan nakran kostna, og l\u00f8gma\u00f0ur slapp enn einafer\u00f0 at sp\u00e6la offur. Hesafer\u00f0 var myndama\u0301li\u00f0 ein krossfesting."}, {"text_idx": "#000031", "text": "Men tann st\u00f8rsta avlei\u00f0ingin av hesum, er uttan iva tann. At mest sannli\u0301ka bo\u00f0i\u00f0 uppa\u0301 eina samgongu eftir komandi val er ein samgonga vi\u00f0 Javna\u00f0arflokkinum, Sambandsflokkinum og Ny\u0301ggja Sja\u0301lvsty\u0301rinum, og Javna\u00f0arflokkurin f\u00e6r l\u00f8gmann."}, {"text_idx": "#000032", "text": "Eftir eitt komandi val eigur Kaj Leo Holm Johannesen u\u0301tsp\u00e6li\u00f0 at skipa samgongu. Ta\u0301 ver\u00f0ur sja\u0301lvandi samgongan vi\u00f0 Javna\u00f0arflokkin roynd, um tann samgongan kann telja upp i\u0301 17, men v\u00e6ntandi ver\u00f0ur Ny\u0301ggja Sja\u0301lvsty\u0301ri bjo\u0301\u00f0a vi\u00f0, antin sum tann 17. atkv\u00f8\u00f0an ella bara fyri at styrkja grundarlagi\u00f0.Ta\u00f0 er er eisini greitt, at Sambandsflokkurin fer at leggja seg skerflatan fyri at sleppa i\u0301 hesa samgongu, hetta merkir u\u0301ts\u00f8lu av \u00f8llum teimum borgarligu broytingum, i\u00f0 eru gj\u00f8rdar hetta valskei\u00f0i\u00f0. Me\u00f0an teir so fa\u0301a fri\u0301tt sp\u00e6l a\u0301 Sambands\u00f8kinum."}, {"text_idx": "#000033", "text": "Javna\u00f0arflokkurin hevur bo\u00f0a\u00f0 fra\u0301, at hann ikki fer i\u0301 samgongu vi\u00f0 Fo\u0301lkaflokkin, ti\u0301 er lukkuti\u0301\u00f0 ein ny\u0301ggj ABC samgonga ikki ein m\u00f8guleiki."}, {"text_idx": "#000034", "text": "Mi\u00f0flokkin tru\u0301gvi eg einki uppa\u0301 saman vi\u00f0 Javna\u00f0arflokkinum, ti\u0301 hv\u00f8rgin flokkur kann liva vi\u00f0 ynskjunum hja\u0301 hinum a\u0301 ti\u0301 etiska \u00f8kinum."}, {"text_idx": "#000035", "text": "Eg tru\u0301gvi heldur ikki, at Framso\u0301kn er ein m\u00f8guleiki, ti\u0301 flokkurin skal veruliga selja u\u0301t a\u0301 loysingarsi\u0301\u00f0uni, um hann skal fara saman vi\u00f0 Javna\u00f0arflokkinum og Sambandinum."}, {"text_idx": "#000037", "text": "Riggar ta\u00f0 ikki hja\u0301 Kaj Leo, so kann hann velja at geva mandati\u00f0 fra\u0301 s\u00e6r, og ta\u0301 er ein sto\u0301rur m\u00f8guleiki fyri, at verandi andst\u00f8\u00f0a ver\u00f0ur samd um samstarv."}, {"text_idx": "#000039", "text": "Ta\u00f0 er v\u00e6l skilligt, at Javna\u00f0arflokkurin ikki hevur vilja\u00f0 melda\u00f0 u\u0301t, at tey fyrst vilja royna andst\u00f8\u00f0una, so ti\u0301 er mi\u0301n vo\u0301n, at B, C og D ikki kla\u0301ra at telja til 17 eftir vali\u00f0, og at Tjo\u0301\u00f0veldi og Framso\u0301kn fa\u0301a go\u0301\u00f0 val, ti\u0301 so kunnu vit fa\u0301a CEF samgonguna, i\u00f0 f\u00f8royingar ynskja."}, {"text_idx": "#000040", "text": "At tosa um, at Tjo\u0301\u00f0veldi og Fo\u0301lkaflokkurin vera no\u0301g sto\u0301rir tilsamans er burturvi\u00f0 og gevur onga meining, heldur ikki saman vi\u00f0 D, ta\u00f0 er einki, i\u00f0 bendur a\u0301, at hesir flokkar kunnu telja til 17. Men sja\u0301lvt ta\u0301, so hevur sitandi l\u00f8gma\u00f0ur u\u0301tsp\u00e6li\u00f0, og v\u00e6ntandi er ta\u00f0 Javna\u00f0arflokkurin, i\u00f0 f\u00e6r ta\u00f0, um hann ikki kla\u0301rar at fa\u0301a semju."}, {"text_idx": "#000041", "text": "Vel eina skilakvinnu a\u0301 Fo\u0301lkating!"}, {"text_idx": "#000042", "text": "Skilago\u0301\u00f0, rei\u00f0ilig, v\u00e6l talandi, si\u00f0ilig og grei\u00f0, alt hetta ly\u0301sir ta\u00f0 valevni\u00f0, i\u00f0 eg seti mi\u0301n kross vi\u00f0 i\u0301 dag. Harumframt er hon hugsjo\u0301narliga grunda, hon try\u0301r uppa\u0301 eina politiska s\u00f8k og hon vil gera F\u00f8royar betri!"}, {"text_idx": "#000043", "text": "Eg eri troyttur av o\u0301konstruktivum klandri, eg eri troyttur av brey\u00f0politikkarum, i\u00f0 sita i\u0301 si\u0301num sessum av maktgre\u00f0i ella orsaka av ynskinum um feitar pensjo\u0301nir, ella bara av gomlum vana. Eg eri troyttur av o\u0301nyttum, i\u00f0 eru komnar a\u0301 ting vi\u00f0 gyltum lyftum, men einki hava levera."}, {"text_idx": "#000044", "text": "Eg eri troyttur av politikkarum, i\u00f0 hava hug at avrei\u00f0a \u00f8ll okkara vir\u00f0i, til ES ella til perso\u0301nliga u\u0301tvaldar vinir og kenningar."}, {"text_idx": "#000045", "text": "Eg eri troyttur av teirri o\u0301rei\u00f0iligheit, i\u00f0 kemst av brey\u00f0politikkarunum vi\u00f0 bert ynski um at fa\u0301a makt."}, {"text_idx": "#000046", "text": "Eg haldi, at \u00f8ll eiga at spyrja seg sja\u0301lvan: Er tann, i\u00f0 eg fari at seta krossin vi\u00f0, ein maktgr\u00e6\u00f0ur brey\u00f0politikkari?"}, {"text_idx": "#000048", "text": "Hugsi\u00f0 tykkum v\u00e6l um, hv\u00f8nn tit skulu velja, o\u0301ans\u00e6\u00f0 hv\u00f8nn flokk tit velja. Ta\u00f0 eru fleiri go\u0301\u00f0 valevni a\u0301 flestu listum, so geri tykum o\u0301mak at velja tey r\u00f8ttu."}, {"text_idx": "#000049", "text": "Eg velji Siri\u00f0 Stenberg og ta\u00f0 haldi eg, at tu\u0301 eisini skuldi gj\u00f8rt!"}, {"text_idx": "#000050", "text": "Denne lov g\u00e6lder ikke for skippere"}, {"text_idx": "#000051", "text": "Hevur Annfinnur i\u0301 Gar\u00f0ali\u0301\u00f0 forma\u00f0urin i\u0301 Skipara- og navigat\u00f8rfelagnum eti\u00f0 seym?\nElla er korruptio\u0301nin og mafiast\u00f8\u00f0an i\u0301 samfelagnum bara so ro\u0301tfest, at hann ikki fatar, hvat hann i\u0301 roynd og veru sigur?"}, {"text_idx": "#000052", "text": "I\u0301 Sosialinum, i\u00f0 vit \u00f8ll fingu i\u0301 postkassan mikudagin, er ein grein, i\u00f0 fekk meg at stu\u0301rsa vi\u00f0."}, {"text_idx": "#000053", "text": "Ny\u0301valdi forma\u00f0urin i\u0301 skipara- og navigat\u00f8rfelagnum harmast um, at hansara limir ikki longur eru fullkomiliga leysir av allari a\u0301byrg, og i\u0301 realitetinum \u2013 omanfyri lo\u0301gina."}, {"text_idx": "#000054", "text": "Hann brei\u00f0ir si\u0301n vanvitsbo\u00f0skap u\u0301t fyri F\u00f8roya fo\u0301lki, sum um ta\u00f0 var ta\u00f0 mest natu\u0301rliga i\u0301 ver\u00f0ini, og hann f\u00e6r ikki so fr\u00e6tt sum ein kritiskan spurning fra\u0301 bla\u00f0manninum."}, {"text_idx": "#000055", "text": "Ta\u00f0 er eingin loyna, at umsitingin av f\u00f8royskari fiskivinnulo\u0301gga\u0301vu mest hevur mint mest ein sunnudagssku\u0301lal\u00e6rara, i\u00f0 noktar ku\u0301llunum at fa\u0301a eina stj\u00f8rnu i\u0301 bo\u0301kina."}, {"text_idx": "#000056", "text": "Ta\u00f0 hevur loyst seg at fiska vi\u00f0 r\u00e6kjutrolum inni i\u0301 trolposunum a\u0301 stongdum lei\u00f0um og anna\u00f0 li\u0301ka groft, ti\u0301 revsingin var so li\u0301til i\u0301 mun til vinningin. Ta\u00f0 tykist n\u00e6stan, sum um man hevur kalkulera vi\u00f0 bo\u0301tum"}, {"text_idx": "#000057", "text": "Summi skip eru vor\u00f0in so gromm, at fo\u0301lk i\u0301 grannabygdini hava flutt gullfiskarnar u\u0301r vindeygunum, og s\u00f8gur ganga um, at okkurt rei\u00f0ari\u0301 hevur roynt at tryggja s\u00e6r skipi\u00f0 mo\u0301ti omanlopi\u00f0. Men Trygginin helt ta\u00f0 vera ov risikofult."}, {"text_idx": "#000058", "text": "Hetta eru sja\u0301lvandi skemtis\u00f8gur, men t\u00e6r vi\u0301sa eisini, at fiskira\u0301n ikki ver\u00f0ur tiki\u00f0 i\u0301 serliga sto\u0301rum a\u0301lvara. Hetta er sum ru\u0301sdrekkakoyring var i\u0301 80\u2019unum. Hetta ho\u0301ast vit liva at fiskivinnu, og ra\u0301nsvei\u00f0a, umframt at vera ein ho\u0301ttan mo\u0301ti stovnunum, eisini kann fa\u0301a avlei\u00f0ingar fyri okkum sum land i\u0301 altjo\u0301\u00f0a handilssamstarvi."}, {"text_idx": "#000059", "text": "Fyrstu fer\u00f0, at eitt ma\u0301l um brot a\u0301 fiskivinnulo\u0301gga\u0301vuna hevur havt nakran nevnivert at siga, er i\u0301 ma\u0301linum um garnaskipi\u00f0 Anitu, og her var talan um o\u0301populerar u\u0301tlendingar ali\u0301kav\u00e6l, so ta\u00f0 kosta\u00f0i kanska ikki so no\u0301gv, at taka fiskiloyvi\u00f0 fra\u0301 teimum."}, {"text_idx": "#000060", "text": "Men hetta fall ikki i\u0301 go\u0301\u00f0a j\u00f8r\u00f0 hja\u0301 Annfinni Gar\u00f0ali\u0301\u00f0. Hann r\u00e6\u00f0ist, at rei\u00f0ari\u0301 fara at halda skiparan til a\u0301byrgds fyri ra\u0301nsfiskiskap og lo\u0301garbrot, og at hetta kann f\u00f8ra til hu\u0301sagang hja\u0301 skiparanum."}, {"text_idx": "#000061", "text": "Lat okkum li\u0301ka taka hatta umaftur: Skipara- og navigat\u00f8rfelagi\u00f0 ro\u0301par varsko\u0301, ti\u0301 vandi er fyri, at limir hja\u0301 teimum, i\u00f0 hava broti\u00f0 lo\u0301gina, fa\u0301a revsing fyri hetta?"}, {"text_idx": "#000062", "text": "\u201c- Ta\u00f0 r\u00e6tta hev\u00f0i veri\u00f0 at ta\u00f0 ver\u00f0ur ein grei\u00f0 avtala gj\u00f8rd i\u0301millum rei\u00f0aran og skiparan um, at skiparin ikki skal hefta perso\u0301nliga, ver\u00f0ur skipi\u00f0 tiki\u00f0 fyri o\u0301lo\u0301gligan fiskiskap\u201d"}, {"text_idx": "#000063", "text": "Hv\u00f8rjari ver\u00f0 liva vit i\u0301, ta\u0301 eitt fakfelag vil hava, at limirnir framhaldandi o\u0301tarna\u00f0ir skulu sleppa at bro\u0301ta lo\u0301gina?"}, {"text_idx": "#000064", "text": "Kanska enn meira r\u00e6\u00f0andi er, at bla\u00f0ma\u00f0urin, i\u00f0 skriva\u00f0i greinina als ikki setur spurnartekin vi\u00f0 u\u0301ttalilsi."}, {"text_idx": "#000065", "text": "Sja\u0301lvandi, skalt tu\u0301 revsast og standa til a\u0301byrgd, um tu\u0301 bry\u0301tur lo\u0301gga\u0301vuna. Ta\u00f0 er ors\u00f8kin til, at vit hava eina lo\u0301gga\u0301vu."}, {"text_idx": "#000066", "text": "Vanliga kalla vit hetta, at liva i\u0301 einum r\u00e6ttarsamfelag. Okkara r\u00e6ttarskipan er bygd a\u0301 almentfyribyrgjandi hugsjo\u0301n, har vit hava lo\u0301gir, i\u00f0 gera, at ta\u00f0 ikki loysir seg at vera kriminellur, fyri at fo\u0301lk a\u0301 tann ho\u0301tt vera eggja til ikki at ver\u00f0a kriminell."}, {"text_idx": "#000067", "text": "Hvi\u0301 skuldi hetta ikki veri\u00f0 galdandi fyri skiparar eisini?"}, {"text_idx": "#000068", "text": "Nu\u0301 kenni eg no\u0301gvar skiparar, og havi ofta hoyrt teir siga, at har kann bara vera ein skipari umbor\u00f0. Skiparin bestemmar og hevur a\u0301byrgd. Hetta er eitt hei\u00f0ursstarv, og ta\u00f0 li\u0301kist svartasta ongum, at forma\u00f0urin fyri eitt hei\u00f0ursfelag, sum Skipara- og navigat\u00f8rfelagi\u00f0, roynir at o\u0301myndiggera si\u0301nar limir a\u0301 hendan ha\u0301tt. Sja\u0301lvandi skulu skiparar, i\u00f0 bro\u0301ta lo\u0301gina standa til svars fyri ta!"}, {"text_idx": "#000069", "text": "Mest um i\u0301 einum hja\u0301-setningi nevnir forma\u00f0urin, at ta\u0301 skip ver\u00f0a tikin fyri o\u0301lo\u0301gligan fiskiskap, so er ta\u00f0 skiparin, i\u00f0 f\u00e6r bo\u0301tina, men at vanligt er, at rei\u00f0ari\u0301i\u00f0 rindar bo\u0301tina fyri skiparan."}, {"text_idx": "#000070", "text": "Eg vil sanniliga vo\u0301na, at hetta ver\u00f0ur innt\u00f8kuf\u00f8rt hja\u0301 skiparunum, so hann rindar skatt av hesi eykal\u00f8n, i\u00f0 hann f\u00e6r fra\u0301 rei\u00f0ari\u0301num."}, {"text_idx": "#000071", "text": "Nei, tu\u0301 ta\u00f0 nyttar einki at hava ein sheriff i\u0301 Fiskima\u0301lara\u0301\u00f0num, um teir, i\u00f0 hann umsitur eru omanfyri lo\u0301gina."}, {"text_idx": "#000072", "text": "Eg havi a\u0301lit a\u0301 f\u00f8royingum"}, {"text_idx": "#000073", "text": "Eg havi a\u0301lit a\u0301 f\u00f8royingum, at teir ikki fara at hoppa uppa\u0301 samgonguna, i\u00f0 frystir pensjo\u0301nir og l\u00e6kkar barnafra\u0301dra\u0301tt fyri at \u00f8kja hetta aftur uppundir val."}, {"text_idx": "#000074", "text": "Eg havi a\u0301lit a\u0301, at f\u00f8royingar ikki fara at gloyma, at samgongan hevur gj\u00f8rt munin millum ri\u0301k og fa\u0301t\u00f8k st\u00f8rri."}, {"text_idx": "#000075", "text": "Eg havi a\u0301lit a\u0301, at f\u00f8royingar ikki fara at gloyma, at samgongan royndi at sni\u0301kja milliardir ni\u00f0ur i\u0301 lummarnar a\u0301 donskum spekulantum."}, {"text_idx": "#000076", "text": "Eg havi a\u0301lit a\u0301, at f\u00f8royingar ikki fara at gloyma, at samgongan hevur bla\u0301stempla\u00f0 kriminellan atbur\u00f0 hja\u0301 landssty\u0301risfo\u0301lki."}, {"text_idx": "#000077", "text": "Eg havi a\u0301lit a\u0301, at f\u00f8royingar ikki fara at gloyma, at samgongan hevur pynta\u00f0 si\u0301nar rokniskapir vi\u00f0 at taka burtur av pensjo\u0301nunum og senda rokningina til okkara abbab\u00f8rn."}, {"text_idx": "#000078", "text": "Eg havi a\u0301lit a\u0301, at f\u00f8royingar ikki fara at gloyma, at samgongan feldi uppskoti\u00f0 um dagf\u00f8ring av hju\u0301narbandslo\u0301gini."}, {"text_idx": "#000079", "text": "Eg havi a\u0301lit a\u0301, at f\u00f8royingar hava st\u00f8rri vir\u00f0ing fyri okkara politisku skipan, enn l\u00f8gma\u00f0ur, og at teir fara at revsa hann fyri si\u0301tt ja\u0301nkarsliga eftirlit vi\u00f0 si\u0301num landssty\u0301risfo\u0301lkum."}, {"text_idx": "#000080", "text": "Eg havi a\u0301lit a\u0301, at f\u00f8royingar ikki fara at finna seg i\u0301 vina- og kenningapolitikkinum, i\u00f0 ey\u00f0kendi vali\u00f0 av kanningarstjo\u0301ra (og so no\u0301gv anna\u00f0)."}, {"text_idx": "#000081", "text": "Eg havi a\u0301lit a\u0301, at f\u00f8royingar ikki fara at gloyma, hvussu samgongulimir tryggja\u00f0u s\u00e6r, at vit ikki kunnu fa\u0301a innlit i\u0301 fi\u0301ggingina av teirra valstri\u0301\u00f0um, so vit ikki kunnu vita, um tey eru stra\u0301menn fyri fyrit\u00f8kur ella einstaklingar."}, {"text_idx": "#000082", "text": "Eg havi a\u0301lit a\u0301, at f\u00f8royingar ikki fara at gloyma, hvussu samgongan hevur roynt at tipt allar atfinngarsamar r\u00f8ddir, li\u0301ka fra\u0301 Landsbanka til L\u00f8gtingsins Umbo\u00f0smann."}, {"text_idx": "#000083", "text": "Eg havi a\u0301lit a\u0301, at f\u00f8royingar fara at minnast, hvussu atkv\u00f8\u00f0uneytini i\u0301 Sambandsflokkinum fo\u0301ru til val uppa\u0301 lyfti um v\u00e6lfer\u00f0 til tey veiku, men sviku \u00f8ll lyftini, og so\u0301tu blind og try\u0301stu a\u0301 kn\u00f8ttin, i\u00f0 tey fingu bo\u00f0 um at try\u0301sta a\u0301."}, {"text_idx": "#000084", "text": "Eg havi a\u0301lit a\u0301, at f\u00f8royingar fara at minnast, at henda samgongan loyvdi Heilsufr\u00f8\u00f0isligu Starvsstovuni at kriminalisera f\u00f8royska matmentan."}, {"text_idx": "#000085", "text": "Eg havi a\u0301lit a\u0301, at f\u00f8royingar fara at minnast, at samgongan hevur givi\u00f0 l\u00f8gregluni loyvi\u00f0 at lesa okkara mest intima perso\u0301nliga samskifti og lurta eftir okkara dju\u0301pastu samr\u00f8\u00f0um, um bara tey hava illgruna um, at onkur, i\u00f0 vit kenna er kriminellur."}, {"text_idx": "#000086", "text": "Eg havi a\u0301lit a\u0301, at f\u00f8royingar fara at minnast ljo\u0301tu perso\u0301nsa\u0301lopini hja\u0301 samgongulimum a\u0301 b\u00e6\u00f0i livandi og dey\u00f0ar politikkarar fra\u0301 l\u00f8gtingsins talarapalli."}, {"text_idx": "#000087", "text": "Eg havi a\u0301lit a\u0301, at f\u00f8royingar minnast betur enn eg, og fara at minnast alt hitt landaska\u00f0iliga, i\u00f0 hendan samgongan hevur gj\u00f8rt."}, {"text_idx": "#000088", "text": "Eg havi a\u0301lit a\u0301 f\u00f8royingum, og um eitt a\u0301r hevur val veri\u00f0, og ta\u00f0 gle\u00f0i eg meg til."}, {"text_idx": "#000089", "text": "Einki nemt at vera Kaj"}, {"text_idx": "#000090", "text": "Eg haldi, at ta\u00f0 er eitt sindur synd i\u0301 l\u00f8gmanni. Hann veit v\u00e6l, at vi\u00f0 at stu\u00f0la J\u00f8rgen i\u0301 tollma\u0301linum, so ska\u00f0ar hann si\u0301tt tru\u0301vir\u00f0i uppaftur meira, og styggir uppaftur fleiri sambandsveljarar fra\u0301 s\u00e6r."}, {"text_idx": "#000091", "text": "Sambandsveljarin er i\u0301 sto\u0301ran mun hampafo\u0301lk, og hevur ti\u0301 ikki li\u0301ka l\u00e6tt, sum fo\u0301lkafloksveljarin, vi\u00f0 at go\u0301\u00f0taka ti\u0301li\u0301kan atbur\u00f0 fra\u0301 einum landssty\u0301rismanni."}, {"text_idx": "#000092", "text": "Men samstundis tru\u0301gvi eg veruliga ikki , at Kaj Leo sja\u0301lvur heldur, at J\u00f8rgen skal fra\u0301. Hetta er eitt gamalt ma\u0301l, og hann var nokkso virkisfu\u0301sur, raskur og alt hatta har, og ta\u00f0 gerst ikki vi\u00f0, um hann leyg i\u0301 januar, hann leyg um okkurt gamalt."}, {"text_idx": "#000093", "text": "Trupulleikin er, at Kaj Leo als ikki skilur st\u00f8rra problematikkin vi\u00f0 a\u0301liti a\u0301 politisku skipanina. Hann sigur sja\u0301lvur vi\u00f0 in.fo i\u0301 dag, at inflasjo\u0301n er farin i\u0301 or\u00f0i\u00f0 \u201ca\u0301lit\u201d. A\u0301hugavert poeng, i\u00f0 sigur meira um l\u00f8gmann enn um hetta ma\u0301li\u00f0."}, {"text_idx": "#000094", "text": "Samstundis byrja sambandstingmenn (ja, higartil bara menn) at vi\u0301sa tenn. Hetta eru tingmenn, sum skilja problematikkin vi\u00f0 a\u0301liti, og eisini vita, hvat hetta ger vi\u00f0 teirra flokk og teirra veljarar."}, {"text_idx": "#000095", "text": "Helgi Abrahamsen, i\u00f0 eg ikki eri samdur vi\u00f0 i\u0301 no\u0301gvum ma\u0301lum, men sum tykist at vera ein ma\u00f0ur drivnin av sannf\u00f8ringum heldur enn valdsgre\u00f0i, seg\u00f0i ta\u00f0 sera v\u00e6l vi\u00f0 Kringvarpi\u00f0 i\u0301 gja\u0301r:"}, {"text_idx": "#000096", "text": "\u201cI\u0301 longdini ver\u00f0ur ta\u00f0 ke\u00f0iligt at da\u0301lka s\u00e6r fingrarnar vi\u00f0 at vaska \u00f8\u00f0rum. Ta\u00f0 vilja vit ikki standa model til i\u0301 longdini\u201d."}, {"text_idx": "#000097", "text": "Hetta er Helgi neyvan \u00f8ssemallur um at halda. Eitt nu\u0301 hevur by\u0301ra\u0301\u00f0slimurin Anfinn Brekkstein umlei\u00f0 somu fatan, og Lisbeth L. Petersen, nevndi hetta ma\u0301li\u00f0, sum eitt av teimum, i\u00f0 fekk fyrrverandi l\u00f8gmanskandidatin hja\u0301 Sambandinum at melda seg u\u0301r flokkinum."}, {"text_idx": "#000098", "text": "Kaj Leo veit eisini, at koyrir hann J\u00f8rgen heim, so setur Fo\u0301lkaflokkurin ivaleyst fram misa\u0301lit a\u0301 L\u00f8gmann. J\u00f8rgen stendur so eftir sum pi\u0301nslava\u0301ttur, ju\u0301st sum Kallsberg gj\u00f8rdi, ta\u0301 hann var\u00f0 fanga\u00f0ur i\u0301 kreativari bo\u0301kf\u00f8ring. Og ta\u00f0 einasta sum fo\u0301lkafloksfo\u0301lk da\u0301ma betur enn virkisfy\u0301sni, eru pi\u0301nslava\u0301ttar."}, {"text_idx": "#000099", "text": "Sambandsflokkurin og serliga Kaj Leo stendur harafturi\u0301mo\u0301ti uppaftur veikari. Ti\u0301 flokkurin skal u\u0301t til eitt val, vi\u00f0 sera la\u0301gari undirt\u00f8ku og eftir at hava f\u00f8rt fo\u0301lkaflokspolitikk i\u0301 no\u0301gv harrans a\u0301r."}, {"text_idx": "#000100", "text": "Nei, ta\u00f0 er ikki nemt at vera Kaj. Men vi\u00f0 eini l\u00f8gmansl\u00f8n, so ny\u0301tist starvi\u00f0 heldur ikki at vera nemt, og i\u0301 si\u0301\u00f0sta enda er ta\u00f0 Kaj, sum bestemmar. Men fyri Helga, Ba\u0301r\u00f0, Jo\u0301han, Reimund og Eivin, umframt m\u00f8guliga onkran annan, sum skilur problematikkin til fulnar, so er hetta sku ikki serliga nemt."}, {"text_idx": "#000101", "text": "Hvat skulu tey gera, kunnu tey bukka seg ni\u00f0ur enn einafer\u00f0, og kunnu tey fara til val, vi\u00f0 Kaj Leo sum frontfiguri, ella er hetta si\u0301\u00f0sti dropin, i\u00f0 ger hann ov da\u0301lka\u00f0an til at vera oddama\u00f0ur fyri ein hampiligan flokk, ein flokk sum ikki longur orkar at da\u0301lka s\u00e6r fingrarnar av at vaska \u00f8\u00f0rum."}, {"text_idx": "#000103", "text": "F\u00f8royar eru eitt alt ov li\u0301ti\u00f0 land til at geva l\u00f8gregluni so vi\u0301\u00f0fevndar heimildir, sum avlurtingarpakkin gevur. Hetta er og ver\u00f0ur dy\u0301nulyftan. Lat meg forkla\u0301ra hvi\u0301."}, {"text_idx": "#000104", "text": "Eg tosa\u00f0i vi\u00f0 eina go\u0301\u00f0a vinkonu nu\u0301 ein dagin, hon helt, at ta\u00f0 var fi\u0301nasta slag at fa\u0301a handan avlurtingarpakkan, ti\u0301 um man einki hev\u00f0i at goyma, so var einki at r\u00e6\u00f0ast. Hetta er umlei\u00f0 sami bo\u00f0skapur, sum Elsebeth Mercedis i\u0301 \u00f8\u00f0i royndi at br\u00f8la u\u0301t i\u0301 L\u00f8gtinginum."}, {"text_idx": "#000105", "text": "Kaj Leo hevur eisini roynt at pr\u00e6dika bo\u00f0skapin, um at ta\u00f0 bara eru kriminell, sera kriminell fo\u0301lk, i\u00f0 vera rakt av hesum pakkanum. Well, Kaj Leo, Elsebeth og vinkonan, ta\u00f0 er ta\u00f0 so slett og aldeilis ikki."}, {"text_idx": "#000106", "text": "Hvussu langt si\u0301\u00f0an er ta\u00f0, at tu\u0301 hev\u00f0i eina perso\u0301nliga samr\u00f8\u00f0u vi\u00f0 onkran, i\u00f0 tu\u0301 veruliga ikki vil, at nakar annar skal hoyra. Fyri mi\u0301tt vi\u00f0komandi var ta\u00f0 mikudagin, ein go\u0301\u00f0 og long samr\u00f8\u00f0a vi\u00f0 ein go\u0301\u00f0an vin, um ta\u00f0, i\u00f0 fyllur hjarta. Her vo\u0301ru konufo\u0301lk, b\u00f8rnini, arbei\u00f0i, vinir og trupulleikar hja\u0301 m\u00e6r og honum a\u0301 lofti. No\u0301gv av hesum skal eingin annar sleppa at hoyra. Tit hava ivaleyst sja\u0301lvi havt li\u0301knandi samr\u00f8\u00f0ur."}, {"text_idx": "#000107", "text": "Men so siga Elsebeth og Kaj Leo, at um eg ikki eri undir illgruna fyri o\u0301gvisligan kriminalitet, so eri eg ikki i\u0301 vanda. Ti\u0301 so hava tey ikki atgongd til mi\u0301nar telefonsamr\u00f8\u00f0ur."}, {"text_idx": "#000108", "text": "Well, hetta er svartasta lygn!"}, {"text_idx": "#000109", "text": "Eina telefonsamr\u00f8\u00f0a er millum tveir partar, og bert ein av p\u00f8rtunum ny\u0301tist at vera undir illgruna fyri kriminalitet, fyri at tey skulu sleppa at lurta."}, {"text_idx": "#000110", "text": "Sostatt kann eg risikera, at mi\u0301nar dju\u0301pastu kenslur ver\u00f0a eftirlurta\u00f0ar av l\u00f8greglumonnum, i\u00f0 eg kenni og m\u00f8ti til dagligt. Ikki ti\u0301 eg eri undir illgruna, men ti\u0301 eg ringi til ein vinmann, i\u00f0 er undir illgruna fyri kriminalitet. Hetta ho\u0301ast eg eri pu\u0301ra o\u0301sekur, og ho\u0301ast vinma\u00f0urin eisini er o\u0301sekur, men undir illgruna."}, {"text_idx": "#000111", "text": "ST hevur mett hesa lo\u0301gina ov vi\u0301\u00f0fevnda, og vi\u0301st a\u0301, at hon ikki er i\u0301 tra\u0301 vi\u00f0 mannar\u00e6ttindi. Men her velur Elsebeth Mercedis so at gera si\u0301na egnu definitio\u0301n av, hvat mannar\u00e6ttindi eru:\u2028\u2028\u201dtit tosa um mannar\u00e6ttindini, men eg haldi ta\u00f0 er mannar\u00e6ttindi at hava ta\u00f0 trygt og fyribyrgja kriminaliteti\u201d"}, {"text_idx": "#000112", "text": "Ju\u0301 vit kunnu \u00f8ll vera samd um, at vit eiga at fyribyrgja kriminaliteti, men hvussu no\u0301gv vilja vit lata av okkara r\u00e6ttindum, fyri at man m\u00f8guliga kla\u0301rar at avdu\u0301ka onkran kriminellan?"}, {"text_idx": "#000113", "text": "Hetta ma\u0301li\u00f0 er sera prinsipielt, og m.a. loyvir ta\u00f0 l\u00f8gmanni at seta eina kunnger\u00f0 i\u0301 verk, um at alt okkara telesamskifti skal goymast i\u0301 t.d. eitt a\u0301r, so farast kann afturumaftur og lurta at ti\u0301."}, {"text_idx": "#000114", "text": "Elsebeth Mercedis br\u00f8la\u00f0i fer\u00f0 eftir fer\u00f0 i\u0301 tinginum, at tingi\u00f0 ikki vi\u00f0 hesari lo\u0301gga\u0301vu gav hesa heimild, men ta\u00f0 passar ikki, ta\u00f0 er bara Mercedis, i\u00f0 ikki skilur or\u00f0i\u00f0 heimild."}, {"text_idx": "#000115", "text": "Ein ti\u0301li\u0301k loggning, sum tey nevna hetta, flytur marki\u00f0 fyri okkara privatli\u0301vi, okkara samr\u00f8\u00f0ur vi\u00f0 vinir, familju, konur, b\u00f8rn, elskarar, elskarindur, prestar, sakf\u00f8rar, sa\u0301larfr\u00f8\u00f0ingar og fi\u0301ggindar eru ikki longur millum okkum og tey, t\u00e6r eru millum okkum og tey og samfelagi\u00f0. Til einhv\u00f8rja ti\u0301\u00f0, kann l\u00f8greglan, fa\u0301a atgongd til alt hetta tilfar, og vil ein hackari sleppa framat ti\u0301, so ger hann eisini ta\u00f0."}, {"text_idx": "#000116", "text": "Kritikarar av uppskotinum vi\u0301sa eisini a\u0301, at enn eru ikki nevniverd d\u00f8mi um, at hendan avlurting hevur havt konkret u\u0301rslit vi\u00f0 s\u00e6r, i\u00f0 man ikki kundi fingi\u00f0 a\u0301 annan ha\u0301tt. I\u0301sta\u00f0in er talan um, at vit bru\u0301ka no\u0301gvar pengar, i\u00f0 kundu veri\u00f0 bru\u0301ktir no\u0301gv betur og at vit geva r\u00e6ttin til okkara privatli\u0301v fra\u0301 okkum."}, {"text_idx": "#000117", "text": "Lisbeth L. Petersen hevur i\u0301 dag tiki\u00f0 seg u\u0301r Sambandsflokkinum. Eg var sja\u0301lvur uppi i\u0301 u\u0301tvarpinum, har eg skuldi umm\u00e6la eina fl\u00f8gu, ta\u0301 fyrrverandi forma\u00f0urin i\u0301 flokkinum, fyrrverandi borgarstjo\u0301rin i\u0301 Havn, og ein tann mest markanti kvinniliga politikkarin i\u0301 F\u00f8royum, bo\u00f0a\u00f0i F\u00f8roya fo\u0301lki fra\u0301 si\u0301nari avger\u00f0."}, {"text_idx": "#000118", "text": "Ta\u0301 hon saman vi\u00f0 u\u0301tvarpsvertinum kom i\u0301 sendih\u00f8li\u00f0, fall ta\u00f0 m\u00e6r ikki inn, at hetta fo\u0301r at vera ein so sto\u0301r l\u00f8ta, at fra\u0301bo\u00f0anin skuldi vera tann hon bleiv. Men ta\u0301 eg hoyrdi hana koma vi\u00f0 si\u0301nari fra\u0301bo\u00f0an, var eg ikki i\u0301 iva, at hetta var ikki bara ein protest, men ein s\u00f8gulig hending, i\u00f0 fer at vera skriva\u00f0 i\u0301 F\u00f8roya s\u00f8gu, ti\u0301 Lisbeth er ikki hv\u00f8r sum helst."}, {"text_idx": "#000119", "text": "Lisbeth Petersen vann s\u00e6r no\u0301gva vir\u00f0ing, ta\u0301 hon i\u0301 ringastu krepputi\u0301\u00f0 stilla\u00f0i seg vi\u00f0 ro\u0301\u00f0ri\u00f0 i\u0301 F\u00f8roya st\u00f8rstu kommunu, og var tann, i\u00f0 sty\u0301rdi millum sker\u00f0ini, ta\u0301 har\u00f0ast leika\u00f0i a\u0301. Hetta var ein dama, i\u00f0 ikki r\u00e6ddist a\u0301byrgd, ein vir\u00f0iligur politikkari a\u0301 allan ha\u0301tt."}, {"text_idx": "#000120", "text": "Eg havi arbeitt saman vi\u00f0 fo\u0301lki, i\u00f0 arbeiddu fyri hana i\u0301 ti\u0301\u00f0ini sum borgarstjo\u0301ti, og ordilig og arbei\u00f0ssom eru or\u00f0, i\u00f0 vo\u0301ru afturvendandi, ta\u0301 tey umr\u00f8ddu hana."}, {"text_idx": "#000121", "text": "Hennara avrik sum borgarstjo\u0301ri i\u0301 Havn, vo\u0301ru so go\u0301\u00f0, at hon ho\u0301ast no\u0301gvar sparingar og ringar ti\u0301\u00f0ir var grei\u00f0ur toppskorari a\u0301 valinum eftir. Men politisk telving vildi ta\u00f0 solei\u00f0is, at hon misti sessin sum borgarstjo\u0301ri."}, {"text_idx": "#000122", "text": "Lisbeth er eisini ordiligt sambandsfo\u0301lk, hon er abbado\u0301ttir Andras Samuelsen, i\u00f0 var ein av stovnarunum av flokkinum, og av markantastu sambandspolitikkarunum gj\u00f8gnum ti\u0301\u00f0irnar. Lisbeth er u\u0301r sja\u0301lvari royalu familjuni i\u0301 Sambandsfllokinum. Hon hevur veri\u00f0 limur i\u0301 Sambandsflokkinum i\u0301 50. Hon er fyrrverandi forma\u00f0ur i\u0301 flokkinum, og hevur siti\u00f0 16 a\u0301r i\u0301 by\u0301ra\u0301\u00f0num, og 18 a\u0301r i\u0301 L\u00f8gtinginum, umframt at hon hevur umbo\u00f0a\u00f0 flokkin i\u0301 Fo\u0301lkatinginum."}, {"text_idx": "#000123", "text": "Vir\u00f0ingin fall naka\u00f0, ta\u0301 hon, sum forma\u00f0ur i\u0301 sambandi vi\u00f0 eitt valstri\u0301\u00f0, skuldi forsvara ein skattal\u00e6tta, i\u00f0 samb\u00e6rt Sambandsflokkinum hev\u00f0i ein sosialan profil. I\u0301 valsendingini gj\u00f8rdist greitt, at Lisbeth sum forma\u00f0ur i\u0301 flokkinum, ikki skilti, hvussu skattal\u00e6ttin var skru\u0301va\u00f0ur saman, og hvussu hann var sosialur. Ti\u0301 enda\u00f0i hon vi\u00f0 at siga, at ta\u00f0 var hemmiligt, og hon gj\u00f8rdist ti\u0301 til la\u0301turs. Avlei\u00f0ingin var, at flokkurin misti atkv\u00f8\u00f0ur, og i\u0301 si\u0301\u00f0sta enda ma\u0301tti Lisbeth gevast sum forma\u00f0ur i\u0301 flokkinum."}, {"text_idx": "#000124", "text": "Eftirti\u0301\u00f0in hevur to\u0301 vi\u0301st, at skattal\u00e6ttin ikki hev\u00f0i ein r\u00e6ttan sosialan profil, og at ta\u00f0 ikki var so undarligt, at hv\u00f8rki Lisbeth ella restin av okkum skilti, hvussu hann var sosialt r\u00e6ttur. Ti\u0301 var hennara feilur nokk mest, at hon hev\u00f0i a\u0301lit a\u0301 si\u0301num v\u00e6lu\u0301tbu\u0301nu floksfel\u00f8gum, i\u00f0 h\u00f8vdu funni\u00f0 uppa\u0301 skattal\u00e6ttan. Umframt at hon ikki hev\u00f0i situatio\u0301nsfornemmilsi til at vi\u0301sa a\u0301, at fi\u0301ggjarma\u0301l ma\u0301tti eitt nu\u0301 Magni Laksafoss svara fyri, ta\u00f0 var ju\u0301 hansara skattal\u00e6tti."}, {"text_idx": "#000125", "text": "Stj\u00f8rnan hja\u0301 Lisbeth blikna\u00f0i i\u0301 hesum ma\u0301linum, og eg haldi eisini, at hon l\u00e6rdi av ti\u0301, hetta ber avger\u00f0in hja\u0301 henni i\u0301 dag eisini bo\u00f0 um. Hon er ikki longur ein, i\u00f0 bara letur s\u00e6r um ganga. Eg ivist ikki i\u0301, at no\u0301gv av teimum meira sosialt tilvita\u00f0u sambandsfo\u0301lkunum vi\u00f0 hesari avger\u00f0ini hja\u0301 Lisbeth noy\u00f0ast at taka st\u00f8\u00f0u til, um tey kunnu stu\u00f0la uppundir lei\u00f0ina hja\u0301 Kaj Leo og J\u00f8rgen."}, {"text_idx": "#000126", "text": "Og me\u00f0an l\u00f8gma\u00f0ur hevur fingi\u00f0 s\u00e6r sko\u00f0bra\u0301 til a\u0301 na\u0301ttura til at finna mest jaliga ha\u0301ttin at vinkla hetta, so fari eg at takka Lisbeth fyri, at hon sum eitt ordiligt fo\u0301lk vi\u0301sir a\u0301, at nu\u0301 er no\u0301g miki\u00f0."}, {"text_idx": "#000127", "text": "Gu\u00f0 seg\u00f0i ta\u00f0 so v\u00e6l nu\u0301 ein dagin"}, {"text_idx": "#000128", "text": "A\u0301 almenna profilinum hja\u0301 Gu\u00f0 a\u0301 Facebook sto\u0301\u00f0 ta\u00f0 so v\u00e6l nu\u0301 ein dagin, at ta\u00f0 eru bert tvey bo\u00f0, i\u00f0 veruliga eru galdandi: Ver kul, og ikki eitt reyvarhol."}, {"text_idx": "#000129", "text": "I\u0301 hesum d\u00f8gum, har Kaj Leo Holm Johannesen hevur kunngj\u00f8rt fyri si\u0301num undirsa\u0301ttum, at teir skulu atkv\u00f8\u00f0a i\u0301mo\u0301ti at lata samkyndum somu r\u00e6ttindi, sum hinkynd hava, eru hesi bo\u00f0ini sera n\u00e6rverandi."}, {"text_idx": "#000130", "text": "Ikki ti\u0301, at Kaj Leo sja\u0301lvur heldur, at samkynd framhaldandi skulu vera fyri mismuni. Nei, hann noktar si\u0301num samgongufel\u00f8gum at vir\u00f0a mannar\u00e6ttindini, fyri at tryggja, at hann eisini framyvir kann kalla seg l\u00f8gmann."}, {"text_idx": "#000131", "text": "Ta\u0301 ma\u0301 eg veruliga siga, at Kaj Leo bry\u0301tur b\u00e6\u00f0i bo\u00f0ini. Ti\u0301 ta\u0301 tu\u0301 sja\u0301lvur heldur, at okkurt ikki er i\u0301 tra\u0301 vi\u00f0 mannar\u00e6ttindi, og tu\u0301 velur ikki at loyva, hesum at ver\u00f0a broytt til ta\u00f0 betra. So ert tu\u0301 ikki serliga kul. Ta\u0301 tu\u0301 selur minnilutabo\u0301lkar fyri egnan perso\u0301nligan vinning, so ert tu\u0301 heldur ikki serliga fittur, ta\u00f0 er faktiskt nokkso reyvarholsligt."}, {"text_idx": "#000132", "text": "Ju\u0301 gamani\u0301, Mi\u00f0flokkurin og u\u0301tvaldir sambands- og fo\u0301lkaflokspolitikarar meta seg hava r\u00e6tt at avgera um tvey vaksin fo\u0301lk av sama kyni sleppa at giftast ella ei. Men hesi eru \u00f8ll pr. defitinitio\u0301n forstokka\u00f0ir ekstremistar*. Fri\u00f0ur ver\u00f0i vi\u00f0 ti\u0301, solei\u00f0is eru tey bara."}, {"text_idx": "#000133", "text": "Allir samgongutinglimirnir eru bundnir av samgonguskjalinum. Men sum tinglimur er tu\u0301 fyrst og fremst bundin av ti\u0301nari samvitsku og ti\u0301nari sannf\u00f8ring. Um tu\u0301 metur, at mannar\u00e6ttindini vera sku\u0301gva til viks, vi\u00f0 bert at loyva einum bo\u0301lki (teimum hinkyndu) serlig giftingarr\u00e6ttindi. So eigur tu\u0301 at atkv\u00f8\u00f0a fyri uppskotinum. Mannar\u00e6ttindakonventio\u0301nin er langt yvir n\u00f8krum samgonguskjali, ta\u00f0 er ti\u0301n samvitska eisini."}, {"text_idx": "#000134", "text": "Janus Rein, ny\u0301klaktur Fo\u0301lkafloksma\u00f0ur situr vi\u00f0 mandati givi\u00f0 av Framso\u0301knarveljarum, hann fo\u0301r uppa\u0301 val vi\u00f0 kla\u0301rum bo\u00f0skapi um r\u00e6ttindini hja\u0301 teimum samkyndu. Fellir hann uppskoti\u00f0 hevur hann veruliga sviki\u00f0 si\u0301nar veljarar. Hetta er galdandi fyri \u00f8ll tey, sum nu\u0301 eru inni, og lova\u00f0u at verja r\u00e6ttindini hja\u0301 teimum samkyndu."}, {"text_idx": "#000135", "text": "Eg skjo\u0301ti upp, at \u00f8ll vit, i\u00f0 vilja hava hju\u0301narbandslo\u0301gina broytta, skriva til okkara umbo\u00f0 a\u0301 tingi. Tann, i\u00f0 tit valdu, og bo\u00f0a fra\u0301, at tit v\u00e6nta, at tey vir\u00f0a mannar\u00e6ttindini h\u00e6gri enn samgonguskjali\u00f0, og at tit ikki velja tey aftur, um tey svi\u0301kja:"}, {"text_idx": "#000136", "text": "Eg atkv\u00f8ddi fyri t\u00e6r til si\u0301\u00f0sta val, ta\u0301 tu\u0301 nu\u0301 noktar tinglimum at atkv\u00f8\u00f0a eftir si\u0301nari sannf\u00f8ring, i\u00f0 einum mannar\u00e6ttindama\u0301li, so kann eg ikki stu\u00f0la t\u00e6r aftur til komandi val."}, {"text_idx": "#000137", "text": "Eg atkv\u00f8ddi fyri t\u00e6r til si\u0301\u00f0sta val, um tu\u0301 ikki stu\u00f0lar broytingini i\u0301 hju\u0301narbandslo\u0301gini, so kann eg ikki stu\u00f0la t\u00e6r aftur til komandi val. Vo\u0301nandi atkv\u00f8\u00f0ur tu\u0301 fyri broytingini"}, {"text_idx": "#000138", "text": "67% av f\u00f8royingum er fyri at broyta hju\u0301narbandslo\u0301gina til eisini at fevna um samkynd, hetta skuldi merkt, at fa\u0301a vit \u00f8ll vi\u00f0 uppa\u0301 hetta, so f\u00e6r Kaj Leo yvir 1.300 mailar og bo\u00f0 a\u0301 Facebook, og Hanus Samro\u0301 f\u00e6r yvir 200 mailar og bo\u00f0, og hetta er bara um 67% av teirra veljarum skriva til teirra. ."}, {"text_idx": "#000139", "text": "Ti\u0301\u00f0in er komin, at vit f\u00f8royingar vi\u0301sa tenn, og siga l\u00f8gtinginum, at vit ikki longur finna okkum i\u0301 einum minnilutadiktatur, har Mi\u00f0flokkurin saman vi\u00f0 \u00f8\u00f0rum ekstremistum for\u00f0ar fyri broytingum, i\u00f0 sto\u0301rur meiriluti er fyri."}, {"text_idx": "#000140", "text": "*) Tey av teimum, i\u00f0 lesa hetta, og ikki meta seg sum ekstremistar, tey fara skeiv. Ti\u0301 um tu\u0301 tekur t\u00e6r r\u00e6ttin, at avgera hvussu onnur vaksin fo\u0301lk vilja liva saman, so hevur tu\u0301 sja\u0301lvur tiki\u00f0 t\u00e6r ekstremist leiklutin. Ta\u00f0 slepst ikki undan, liv vi\u00f0 ti\u0301."}]